Návrh

Zákon
z .................... 2013,

ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone: 

Čl. I

Zákon č. 571/2009 Z. z. o rodičovskom príspevku a o zmene a doplnení niektorých zákonov v znení zákona č. 513/2010 Z. z., zákona č. 180/2011 Z. z., zákona č. 388/2011 Z. z. a zákona č. 468/2011 Z. z. sa mení  a dopĺňa takto:

1.	§ 3 sa dopĺňa odsekom 10, ktorý znie:
„(10) Nárok na rodičovský príspevok nevzniká, ak oprávnená osoba je rodič ďalšieho dieťaťa,
a)	ktoré je zverené do osobnej starostlivosti druhého rodiča, do náhradnej osobnej starostlivosti,18a) do pestúnskej starostlivosti18b) alebo do starostlivosti fyzickej osoby, ktorú určil súd nariadením predbežného opatrenia,18c) alebo do starostlivosti budúcich osvojiteľov,18d) alebo je v osobnej starostlivosti poručníka,18e) a 
b)	na zabezpečenie riadnej starostlivosti o toto dieťa sa poskytuje rodičovský príspevok.“.

Poznámky pod čiarou k odkazom 18a až 18e znejú:
„18a) § 45 zákona č. 36/2005 Z. z.
  18b) § 48 zákona č. 36/2005 Z. z.
  18c) § 75 a 75a Občianskeho súdneho poriadku.
 18d) § 103 zákona č. 36/2005Z. z.
 18e) § 56 ods. 2 zákona č. 36/2005 Z. z.“.
	
2.	V § 5 odsek 9 znie:
„(9) Platiteľ vydá rozhodnutie o určení osobitného príjemcu rodičovského príspevku, ak
a)	rodičovský príspevok sa vypláca oprávnenej osobe uvedenej v odseku 8 a dávku v hmotnej núdzi a príspevky k dávke v hmotnej núdzi zabezpečuje osobitný príjemca, 
b)	prídavok na dieťa, ktoré má oprávnená osoba v starostlivosti, zabezpečuje osobitný príjemca z dôvodu, že oprávnená osoba prídavok na dieťa nevyužíva na účel, na ktorý je určený, alebo
c)	na žiadosť oprávnenej osoby.“.

3.	§ 5 sa dopĺňa odsekom 10, ktorý znie:
„(10) Osobitný príjemca je obec, v ktorej má oprávnená osoba pobyt, alebo ak je to odôvodnené, iná osoba. Osobitný príjemca zabezpečí účelné využitie rodičovského príspevku. Platiteľ rozhodne o uvoľnení osobitného príjemcu, ak pominuli dôvody na jeho určenie alebo na žiadosť oprávnenej osoby, ak o určení osobitného príjemcu rozhodol na jej žiadosť.“.

4.	V § 7 ods. 6 prvej vete sa za slovo „spôsobila,“ vkladajú slová „vedela, alebo musela z okolností predpokladať,“.

5.	V § 8 ods. 2 sa vypúšťa posledná veta.

6.	V § 8 sa za odsek 3 vkladá nový odsek 4, ktorý znie:
„(4) Platiteľ na účel rozhodovania o rodičovskom príspevku a osobitný príjemca na účel výkonu svojej funkcie môžu získavať bez súhlasu dotknutej osoby osobné údaje kopírovaním, skenovaním alebo iným zaznamenávaním úradných dokladov na nosič informácií.“.

Doterajšie odseky 4 až 6 sa označujú ako odseky 5 až 7.

7.	V § 8 ods. 5 sa slovo „nevydáva“ nahrádza slovom „nevyhotovuje“. 

8.	V § 9 sa na konci bodka nahrádza bodkočiarkou a pripájajú sa tieto slová: „to neplatí pre preukazovanie skutočností a oznamovanie zmien, ktoré sú platiteľovi známe z výkonu inej činnosti platiteľa, alebo ktoré môže platiteľ získať z dostupného informačného systému verejnej správy.“.

Čl. II

Zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení zákona č. 571/2009 Z. z.,  zákona č. 513/2010 Z. z. a zákona č. 468/2011 Z. z. sa mení a dopĺňa takto:

1.	V § 8 ods. 4 prvej vete sa za slovo „spôsobila,“ vkladajú slová „vedela, alebo musela z okolností predpokladať,“.

2.	V § 9 ods. 2 sa na konci pripája táto veta: „Platiteľ na účel rozhodovania o príspevku môže získavať bez súhlasu dotknutej osoby osobné údaje kopírovaním, skenovaním alebo iným zaznamenávaním úradných dokladov na nosič informácií.“.

3.	V § 10 odsek 1 znie:
„(1) Oprávnená osoba je povinná preukázať skutočnosti rozhodujúce na vznik nároku na príspevok, na jeho výšku a na jeho výplatu a písomne alebo elektronickými prostriedkami so zaručeným elektronickým podpisom oznámiť platiteľovi zmeny v týchto skutočnostiach do ôsmich dní odo dňa nasledujúceho po dni, v ktorom sa o nich dozvedela; to neplatí pre preukazovanie skutočností a oznamovanie zmien, ktoré sú platiteľovi známe z výkonu inej činnosti platiteľa, alebo ktoré môže platiteľ získať z dostupného informačného systému verejnej správy.“.

Čl. III

	Tento zákon nadobúda účinnosť 1. januára 2014.